  Виталий Пронин Эстониысь Тарту городын та нуналъёсы йылпумъяськиз Фин-угор егитъёслэн калыккуспо ассоциацизылэн (МАФУН) конгрессэз. Отчы пыриськизы фин-угор дуннеысь тужгес яркыт, визьмо егитъёс. Адӟем кароно удмуртъёслэсь!Ньыль нунал ӵоже кыстӥськем ужрадын ӝутэмын вал пӧртэм ужпумъёс. Улонмы син шорын воштӥське, солэн куронъёсызъя тупатсконо фин-угор движенилы но - таӵе валтӥсь ӧтён чузъяськиз конгрессын. Со сяна, люкаськемъёс йырзэс тӥязы МАФУН-лэсь ужзэ азьланяз эшшо но пайдаёгес радъян пумысен, чузъяськизы уно ӵектонъёс. Пӧртэм улосъёсысь, кунъёсысь вуэм егитъёс тодматӥзы вордскем палъёсазы пыӵась но культуразэс азинтыны юрттӥсь проектъёсынызы.Выжы калыкъёслэн правооссылы сӥзем секциез нуиз ООН-ысь калыкъёслэн ужпумъёссыя ялан ужась форумлэн ёзчиез Оливер Лооде - со тупен-тупен мадиз, кыӵе правоос но эрикъёс сётэмын фин-угор выжыысь калыкъёслы, кызьы уже кутоно законэн сётэм луонлыкъёсты. Нош Франциысь Сорбонна университетысь тодосчи Ева Тулуз ивортӥз фин-угор калыкъёслэн толло но туннэ нуналзы сярысь. Ӝутэмын вал фин-угор поп-культуралы сӥзем ужпумъёс но. Эрзя выжыысь Ежевика нимо кырӟась мылкыдзэ тазьы усьтӥз: «Поп-культура - со бизнес кадь, вань сое кылдытӥсь но сое басьтӥсь. Нош туала кылзӥсь бырйиськись луэмын ни: солы кулэ ни рос-прос аранжировкаен гожтэм крезьгур. Милям туж трос пайдаё малпанъёсмы, но ӧвӧл менеджеръёсмы. Дизайнер-а тон, кырӟась-а - аслыд ик менеджер но кариськоно на. Милемлы но Удмуртиысь «Сахар» арт-клуб выллем интыос кулэ. Мон малпамъя, таӵе клубъёс бордын ик азьланяз возиськоз фин-угор поп-культура». Конгрессэ люкаськемъёсты паймытӥзы удмурт егитъёс - соослэсь кичӧлтонъёссэс-мадёнъёссэс люкаськемъёс кужмо кичабонъёсын пумитазы.«Сахар» арт-клуб сяна, удмуртъёслэн мукет удысъёсъя проектъёссы но адӟем карымон луизы. Кылсярысь, «Удмуртлык» но «МУШ» огинъёслэн, «Малпа выль кыл», «Вераськиськом удмурт кылын», «Berykton Lud», «Удмуртский каждый день» проектъёслэн авторзы Алексей Шкляев мадиз анай кыллэсь данзэ ӝутон сярысь. Кыллы кулэ реклама, пусйиз со. Таин соглаш кариськизы вань люкаськемъёс.«Шунды» огазеяськонлэн кивалтӥсез Ольга Тронина конгрессэ люкаськемъёсты удмурт мультикъёсын тодматӥз. Соосты лэсьтыны уксё бичан вылысь ялэмын вал зэмос удмурт веме: кин кӧняен быгатэ, сомында коньдонэн юрттыны быгатӥз. Та ужлэсь палэнэ медам кыле вал МАФУН-э пыриськисьёс но, вазиськиз Ольга Тронина. Удмурт азьветлӥсь Алексей Шкляев ватсаз на удмурт киноос сярысь - соослы луыса удмурт егитъёслэн асьсэды гажанзы-валанзы будэ, шуиз со. Нош фин-угор дуннелы сӥзем «Уралистика» сетез радъясь Артём Малых люкаськемъёсты тодматӥз ивор технологиосын: кызьы соосты пайдаен кутоно фин-угор кылъёсты утён но азинтон ласянь - та юанъёс котыр ик радъяськиз ӟырдыт кенешон. «Шунды» огазеяськонлэн ёзчиез Алина Чернова фин-угоръёсты тодматӥз удмурт крезьгуро проектъёсын.Огъя вераса, конгрессэ люкаськемъёсты паймытӥзы удмурт егитъёс - соослэсь кичӧлтонъёссэс-мадёнъёссэс люкаськемъёс кужмо кичабонъёсын пумитазы.Вуоно конгресс ортчоз УдмуртиынМАФУН-лэн конгрессаз бадӟым саклык висъяськиз та ассоциацилэсь ужзэ радъянлы. 2013-тӥ арысен та дырозь МАФУН-эн кивалтэм мурт Сампса Холопайнен пусйиз:- 2 ар куспын вань малпанъёсме пыӵатыны ӧз кылды. Соос пӧлысь тросэз толло нуналысь туннэяз выжо, туннэысь - ӵуказеяз. Валамон, троссэ проектъёсты пыӵатыны коньдон ӧз тырмы. Но куд-ог учыръёсын, жаляса верано, шӧдӥськиз ёзчиосмылэн азьтэмъяськемзы. Озьы-а, тазьы-а но, быдэстыны пӧрмытӥмы «Фин-угор дуннелэн культурая шоркарез», «FUROR» проектъёсты, Москваын ортчытӥмы фин-угоръёслэсь конференцизэс. Табере милемын герӟаськыны луоз вань социальной сетьёс пыр. Озьы луонлык кылдоз МАФУН-лэн ужаз тужгес устооссэ, шаплыоссэ кыскыны.Йылпумъянъёс лэсьтыса, МАФУН-лы быръемын выль кивалтӥсь. Матысь 2 ар ӵоже солэсь ужзэ валтоз эстон нылаш Кеби Суви. Солы воштӥсе быръемын удмурт Артём Малых но удмурт кылэз тодӥсь фин нылаш Мари Сарахеймо. Ассоциацилэн правленияз но быръемын выль ёзчиос, кыкез соос пӧлысь удмуртъёс - Алексей Шкляев но Артём Малых. МАФУН-лэн вуоно конгрессэз ортчоз Удмуртиын 2017-тӥ арын.Со сяна, быръемын фин-угор дуннеысь культурая вылез шоркар - та нимез куспазы люкизы 2 интыос: Венгриысь Искасентдьёрдь гурт но Веспрем город.Елена Рябина, Елена Тугашова Теги: МАФУН Фин-угордунне  